Listeriose: Tiger Brands ‘doen alles moontlik’‘n Mikroskopiese blik op listeriose. Tiger Brands het Vrydag gesê hulle doen alles wat hulle moontlik kan om die oorsaak van die listeriose-bakterie wat by hul perseel in Polokwane aangetref is op te spoor. Aaron Motsoaledi, minister van gesondheid, het Sondag aangekondig die bron van die listeriose is opgespoor by die Enterprise-fabriek in Limpopo wat deur Tiger Brands besit word. Dit het gelei tot die onmiddellike herroepping van talle vleissoorte soos polonie. Minstens 180 mense is sedert vroeg verlede jaar in Suid-Afrika dood as gevolg van dié siekte. Lawrence MacDougall, hoof uitvoerende beampte van Tiger Brands, het gesê alle pogings, energie en tyd word toegewy aan die ondersoek om agter die kap van die byl te kom. Volgens hom het hulle ŉ span van plaaslike en internasionale wetenskaplike kenners aangestel. “Ons Germiston- en Polokwane-fabrieke bly gesluit terwyl ons ŉ diep skoonmaakproses uitvoer,” het MacDougall in ŉ verklaring gesê. Hy het bygevoeg die gesondheid van hul kliente is hul nommer een-prioriteit. “Ek is diep bekommerd oor die ontdekking van LST6 by ons fabriek.” Volgens hom word alle herroepte produkte in ŉ kwarantyn-stoorkamer gehou voor dit verbrand sal word. MacDougall het verder gesê die herroepingsproses wat Sondag begin het, is byna voltooi. “Ons sal geen steen onaangeroer laat om te verseker dat dit nooit weer gebeur nie. Ons erken ons is betrokke by ŉ nasionale krisis wat verbruikers, kliënte en die industrie geraak het. Tiger Brands wil aan die voorpunt van die oplossing wees.”